
COMUNICAT DE PRESĂ
Aprobarea Ordinului privind implementarea sistemelor de măsurare inteligentă 
a energiei electrice
11 decembrie 2013
Având în vedere Directiva 2009/72/CE a Parlamentului European şi a Consiliului din 13 iulie 2009 privind normele comune pentru piaţa internă a energiei electrice care prevede ca statele membre să asigure implementarea unor sisteme de măsurare inteligentă care să contribuie la participarea activă a consumatorilor pe piaţa furnizării de energie electrică, prevederi care au fost transpuse şi în legislaţia naţională (Legea nr. 123/2012 a energiei electrice şi a gazelor naturale) Comitetul de Reglementare al Autorităţii  Naţionale de Reglementare în Domeniul Energiei a aprobat, în şedinţa de astăzi, 11.12.2013, Ordinul nr. 91/2013 privind implementarea sistemelor de măsurare inteligentă a energiei electrice.
Scopul ordinului este acela de a stabili funcţionalităţile obligatorii şi opţionale pe care le vor îndeplini sistemele de măsurare inteligentă a energiei electrice care vor fi implementate în România, modul de realizare a implementării sistemelor de măsurare inteligentă a energiei electrice în perioada 2014 – 2020, precum şi integrarea cu planurile de investiţii ale responsabililor cu implementarea. Responsabilii cu implementarea sistemelor de măsurare inteligentă a energiei electrice sunt operatorii de distribuţie concesionari.

În vederea evaluării implementării sistemelor de măsurare inteligentă din punctul de vedere al costurilor şi beneficiilor pe termen lung pentru piaţă, al rentabilităţii, precum şi al termenelor fezabile de implementare, ANRE a solicitat sprijinul Băncii Europene pentru Reconstrucţie şi Dezvoltare (BERD), care, la rândul ei, a contractat un studiu de fezabilitate privind implementarea contoarelor inteligente, inclusiv o analiză cost-beneficiu, pentru a evalua posibilităţile de introducere a contoarelor inteligente pe pieţele de energie electrică, gaze naturale şi energie termică din România. Studiul de fezabilitate şi rezultatele analizei cost-beneficiu pentru energie electrică au indicat că implementarea contorizării inteligente în sectorul energiei electrice are potenţialul de a fi o investiţie profitabilă, datorită beneficiilor provenind din reducerea pierderilor din reţea şi reducerea costurilor de exploatare la utilităţi.
De asemenea, mai trebuie precizat şi faptul că beneficiile rezultate ca urmare a implementării unor sisteme de măsurare inteligentă se vor reflecta la consumatorul final, prin posibilitatea managementului consumului de energie, ceea ce conduce la eficientizarea consumului şi la economisirea de energie, acces la sisteme de tarife avansate, facilitatea procesului de schimbare a furnizorului, în contextul deschiderii pieţei de energie electrică. 

Tot astăzi, Comitetul de reglementare al ANRE a mai aprobat:  

- Ordinul nr. 92/2013 de modificare a Ordinului ANRE nr. 42/2013 privind aprobarea Metodologiei de stabilire a tarifelor reglementate pentru serviciile de distribuţie în sectorul gazelor naturale, începând cu a treia perioadă de reglementare şi privind modificarea Metodologiei pentru aprobarea preţurilor şi stabilirea tarifelor reglementate în sectorul gazelor naturale, aprobată prin Ordinul  ANRE nr. 22/2012. Modificările aprobate fac referire, în principal, la situaţiile în care operatorii licenţiaţi de distribuţie primesc solicitări de acordare a tarifului de distribuţie de proximitate din partea unor clienţi noncasnici din portofoliul propriu. Menţionăm, totodată, că proiectul ordinului de modificare aprobat astăzi a fost supus consultării publice în perioada noiembrie- decembrie şi a avut  211 de accesări. 
- Ordinul nr. 88/2013 de aprobare a tarifului reglementat practicat de operatorul pieței de energie electrică SC Opcom S.A, tarif  determinat pe principii noi, pe baza Metodologiei de stabilire a tarifului reglementat practicat de operatorul pieței de energie electrică, aprobată prin Ordinul ANRE nr. 67/04.09.2013 şi publicată în Monitorul Oficial al României nr. 580/12.09.2013. Tariful reglementat se aplică în vederea obţinerii veniturilor reglementate pentru activităţi ale operatorului pieţei de energie electrică pe pieţele centralizate de energie electrică şi certificate verzi, inclusiv pentru calculul obligaţiilor de plată/drepturilor de încasare pentru participanţii la piaţa de echilibrare şi  pentru părţile responsabile cu echilibrarea. Tariful reglementat va fi plătit de participanţii la pieţele centralizate care sunt beneficiarii direcţi ai serviciilor operatorului pieţei de energie electrică. Componentele tarifului reglementat sunt: componenta de înscriere la pieţele centralizate; componenta de administrare a pieţelor centralizate; componenta de realizare a tranzacţiilor pe pieţele centralizate în care operatorul pieţei de energie este contraparte, componenta de realizare a tranzacţiilor pe pieţele centralizate prin intermediul cărora se tranzacţionează energie electrică prin contracte bilaterale si certificate verzi.  

